# 3. O camiño da paz

## Glosario

## Larpeiro

Definición:

  Que lle gustan os doces.

Exemplo:

  Era tan larpeiro que lambía a cunca do chocolate.

## Tinguir

Definición:

  Impregnar dunha determinada cor ou carácter.

Exemplo:

  Pensou en tinguir a roupa de negro para acudir á cea.

## Vagalume

Definición:

  Insecto pequeno que emite luz na escuridade.

Exemplo:

  Os vagalumes non sobreviven nas cidades.

# Negros e brancos

Hai moito tempo, todos os elefantes do mundo eran negros ou brancos. Fermosos animais tinguidos de noite e de neve.

Amaban a todos os animais, dende o vagalume máis pequeno ata o merlo máis larpeiro. Pero entre eles odiábanse. Por este motivo, cada un mantíñase no seu lado da selva. Non querían compartir nin o azul do ceo, nin a sombra das árbores.

Pero un día, os elefantes negros coma a noite decidiron acabar con todos os elefantes brancos coma a neve. Do mesmo xeito que os elefantes brancos coma a neve decidiron acabar con todos os elefantes negros coma a noite.

Os elefantes que amaban a paz escondéronse no máis profundo da selva. Onde case non chegaba a luz do día nin os chíos dos paxaros.

Comezou unha batalla cruel e longa. O ceo tornouse vermello e murcharon os sorrisos. Os anos pasaban lentos e fríos, esquecendo a primavera. Ata que morreron todos os elefantes negros como a noite e todos os elefantes brancos como a neve.

Durante milleiros de anos non se viron elefantes no mundo.

Pero chegou un día no que os descendentes dos elefantes que amaban a paz saíron do máis profundo da selva. Eran grises!

Dende entón, todos os elefantes viven en paz compartindo o azul do ceo e o abrazo dos atardeceres.

Aínda que, ultimamente... Os elefantes de orellas pequenas e os de orellas grandes míranse dun xeito estraño.

Texto baseado no libro "Negros e Brancos", de David MacKee.

## Audio

audio/mpeg

## Colle o teu caderno

No caderno, tenta dar resposta a estas cuestións. Logo, poñédeas en común co resto de compañeiros e compañeiras, facendo un pequeno debate:

- Cal pensas que é a orixe dunha guerra?
- Cales son as súas consecuencias?
- Hai algún motivo que xustifique un conflito?
- Coñeces algunha situación bélica actual?
- Que aprendizaxes extraes da historia?
- Podería aplicarse a situacións da vida escolar?

## Audio

audio/mpeg

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)