# 1.3. Aves migratorias

## Glosario

## Carrear

Definición:

  Ter como consecuencia algo negativo.

Exemplo:

  A perda da nai sendo moi novo carreoulle moitos problemas persoais.

# Na procura de oportunidades

Os desexos de Haruki cando pregaba xornais elaborando as figuras de origami eran un xeito de fuxir da realidade á que non quería enfrontarse.

Sabías que as grúas son aves migratorias? Ao mesmo que as andoriñas, paporroibos, estorniños..., realizan desprazamentos estacionais na procura de mellores condicións climáticas e recursos alimenticios.

Isto mesmo lle sucede ao ser humano. Ao longo da historia, unha serie de casuísticas condicionaron, e condicionan, movementos migratorios que carrearon consigo consecuencias nas persoas que os viviron e na sociedade en xeral.

A seguinte imaxe reflicte un momento da emigración galega:

En pequeno grupo, reflexionade sobre que vos transmite a fotografía, tentando dar resposta a estas cuestións:

- Quen son os protagonistas?
- Que tipo de parentesco haberá entre eles?
- Por que pensas que están chorando?
- Como son os seus xestos?
- A quen están mirando?
- Trátase dunha despedida ou dun regreso?

Logo, escenificade esa situación na aula. Que sensación vos transmite?

Na seguinte fase descubrirás máis información sobre este fotógrafo galego: Manuel Ferrol, autor da imaxe anterior.

## Lectura facilitada

Haruki facía figuras de grúas de papel con xornais.

Haruki facía estas figuras para non pensar na súa realidade.

As grúas son aves que viaxan para buscar comida e un clima mellor.

As andoriñas e os estorniños tamén fan estas viaxes.

As persoas fan o mesmo que as aves.

Moitas persoas cambian de país para vivir.

Diferentes causas obrigan ás persoas a marchar.

Estas viaxes teñen consecuencias para a sociedade.

Tamén teñen consecuencias para as persoas que viaxan.

A foto ensina a emigración en Galicia.
Formade grupos pequenos para pensar na foto.

Respondede a estas preguntas:

- Quen son as persoas da foto?
- Que relación de familia teñen entre eles?
- Por que pensas que están chorando?
- Como son os seus xestos?
- A quen miran estas persoas?
- É unha despedida ou un regreso?
- Agora representade esta escena na clase.
- Pensade que sentides ao facer a escena.

Manuel Ferrol é o fotógrafo que sacou a foto.

Na seguinte fase coñecerás a Manuel Ferrol.

## Audio

audio/mpeg

# Organización

Os movementos migratorios teñen varias causas. Ninguén deixa atrás o seu país sen xustificación aparente. As guerras, a falta de oportunidades laborais, as catástrofes naturais e a persecución política ou étnica, afectan de xeito distinto ás persoas.

Isto carrea consecuencias de diferente índole:

- Psicolóxicas: afastarse do lugar onde medras, deixando atrás seres queridos, supón un impacto emocional importante.
- Económicas: a migración ten varias repercusións tanto no país de orixe como no destino, diminuíndo ou aumentando considerablemente a poboación, xunto coas cualificacións de traballos.
- Socioculturais: as tradicións, a lingua, a relixión ou o xeito de vida poden ser moi diferentes na sociedade receptora.

Neste sentido, o noso reto ten que ter en conta a importancia de visualizar estes aspectos. A instalación exporá un contido concreto, seguindo un traballo grupal.

Formade cinco grupos, preferentemente os mesmos que no reto anterior. Teredes asignada unha cor, xunto cunha temática específica:

GRUPO 1 | GRUPO 2 | GRUPO 3 | GRUPO 4 | GRUPO 5
Pobreza | Violencia de xénero | Multiculturalidade | Explotación laboral | Identidade de xénero

## Lectura facilitada

As persoas marchan do seu país por varios motivos.

Ninguén deixa a súa casa sen un motivo importante.

As guerras ou a falta de traballo son motivos comúns.

Outros motivos son os desastres naturais ou as persecucións.

Estas causas afectan moito a todas as persoas.

A migración ten consecuencias de moitos tipos.

Estas son as consecuencias principais:

- Consecuencias emocionais por estar lonxe da familia.
- Consecuencias económicas polo cambio no número de habitantes e o cambio nos postos de traballo.
- Consecuencias sociais polas diferenzas na lingua ou na relixión.

A nosa obra de arte debe ensinar estes problemas.

Agora imos traballar en grupo.

Formade cinco grupos coas mesmas persoas de antes.

Cada grupo ten unha cor e un tema diferente.

## Audio

audio/mpeg

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)